ዓብዱ መሓመድ ዓሊ፡ ኣብታ ከተማ ተወሊዶም ካብ ዝዓበዩ መራሕቲ ጉዳያት እስልምና ኣኽሱም ሓደ'ዮም። ቅድሚ ሓሳብ ምሃቦም ጋዜጠኛታት ምዃንና መረዳእታ ሓቲቶም ኣረጋጊፆም። ሰባት ይከታተሉና ከይህልዉ፡ የማነ-ፀጋም ቁሊሕ-ምሊሕ ኢሎም ኣጨናጨኑ። ወለድና ናብ ኣኽሱም ምስ መጽኡ ናይ ክርስቲያን ገዛውቲ እናተኻረዩ ንጸሎት ይጥቀሙ ነይሮም ዝብሉ ኣይተ ዓብዱ መሓመድ ዓሊ፡ ወለዶም ማይሹም ኣብ ዝበሃል ስፍራ ይነብሩ ምንባሮም የዘንትዉ። ካብ ስርዓት ንጉስ ሃይለስላሰ ኣትሒዙ መስገዲ ቦታ ንኽወሃቦም እንተሓተቱ'ውን፡ "ኣኽሱም ገዳም እዩ፤ መስጊድ ክትሰርሑ ኣይንፈቕደልኩምን" ከም ዝተበሃሉ ይዛረቡ። "ምስ ኣሕዋትና ብሓደ ንነብር ኣለና። 'ሰማይ ዓምዲ የብሉ፤ ኣስላማይ ዓዲ የብሉ' ዝብል ድሑር ኣባህላ ኣብ እዋን ደርግ ተሪፉ። ኢህወደግ ስልጣን ምስ ሓዘ እውን፡ ሕቶና ኣልዒልና ኢና፤ ኰይኑ ግና 'ኣኽሱም ገዳም ስለ ዝዀነት መስጊድ ክትሰርሑ ኣይፍቀድን' እንትብሉና ንሰምዕ" ኢሎም የረድኡ። "ናብ ኣኽሱም ዝመፅእ ዝዀነ ይኹን ኣመሓዳሪ፡ ንመስጊድ ቦታ ከይትህብ ተባሂሉ እዩ ዝንገሮ" ዝብሉ ኣይተ ዓብዱ፡ እዚ ታሪኽ ንክቕየር ምሒር ባህግን ድልየትን ኣለዎም። "ብግዚያውነት ገዛ ክራይ እናኸፈልና እንሰግደለን፡ ከባቢ 13 መሳጊድ ኣለዋና። ዓርቢ ዓርቢ፡ ኣብታ ነባር ዝኾነት መስጊድ ኢልና እንኣለምነላ ዝተኻረናያ ገዛ ብሓንሳብ ንሰግድ ኢና። ማይ ክሮፎን ንደገ እንተኣውጺእና ግን ንምንታይ ዓው ኣቢልኩምዋ ማርያም ደፊርኩምዋ ኢና ንብሃል" ይብሉ እቲ ኣሎ ዝብሉዎ ጸገም እንተውግዑ። "ኣኽሱም ልዕሊ ሓንቲ ቤተ ክርስትያን ኣይትፀውርን" ቀንዲ ዓርኪ ምክትል ኣመሓዳሪ ርእሰ ኣድባራት ወገዳማት ጽዮን ኣኽሱም፡ በኩረ ሊቃውንቲ ጎደፋ መርሃ ኣስላማይ'ዩ። ክልቲኦም ሃይማኖታት ዝተፈላለዩ ክሳዕ ዘይመስሉ፡ ኣብ መርዓ፣ ጸበል፣ ሓዘንን ካልኦት ማሕበራዊ ርክባትን ከም ዘይፈላለዩ ድማ ይዛረቡ። ይኹን'ምበር እስላም ነበርቲ ኣኽሱም ዘቕርቡዎ ጠለብ ህንጸት መስጊድን ምጥቃም መጉልሒ ድምጽን ምሒር'ዮም ዝቃወሙ። "ኣኽሱም ቅዱስ ቦታ ስለ ዝኾነ፡ ኣብዚ ክስማዕ ዘለዎ ቃለ እግዚኣብሄርን ዝማሬ ያሬድን'ዩ። ነጋሽ ከምኣ ገይሮም የዕብዩዋ፤ መካ ከምኣ ገይሮም ሒዞምዋ ኣለው፤ ንዓና ኽኣ መካና ድማ ኣኽሱም'ያ። ኣብዛ ኣኽሱም እዚኣ ናይ ካልእ ድምጺ ክስማዕ የብሉን" በሃሊ'ዮም። ስለ ምንታይከ ኣብ እዋን ጸሎት መጉልሒ ድምጺ ይኽልከሉ?
